相和歌辭 張靜婉采蓮曲
作者：溫庭筠
朝代：唐

paragraphs: 蘭膏墜髮紅玉春，燕釵拖頸拋盤雲。
城西楊柳向嬌晚，門前溝水波潾潾。
麒麟公子朝天客，珮馬璫璫鐺度春陌。
掌中無力舞衣輕，翦斷鮫綃破春碧。
抱月飄煙一尺腰，麝臍龍髓憐嬌饒。
秋羅拂衣碎光動，露重花多香不銷。
鸂鶒膠膠塘水滿，綠萍如粟蓮莖短。
一夜西風送雨來，粉痕零落愁紅淺。
船頭折藕絲暗牽，藕根蓮子相留連。
郎心似月月易缺，十五十六清光圓。